বিজেপির বিরুদ্ধে এ দিন তীব্র আক্রমণাত্মক ছিলেন অভিষেক। সোশ্যাল মিডিয়ায় বিজেপি অনবরত অপপ্রচার চালাচ্ছে বলে অভিষেক ইঙ্গিত দেন। লড়াইটা যেন একতরফা হয়ে না যায়— সতর্কবার্তা তৃণমূল যুব কংগ্রেস সভাপতির। ডিজিটাল কনক্লেভে যাঁরা যোগ দিয়েছিলেন, তাঁদের প্রতি অভিষেক বন্দ্যোপাধ্যায়ের বার্তা, ‘‘শুধু তৃণমূলের সোশ্যাল মিডিয়া পেজে লিখলে চলবে না। বিজেপিরও অনেকগুলো সোশ্যাল মিডিয়া পেজ রয়েছে। সেখানে কী একতরফা প্রচার চলছে আমরা কিন্তু জানি না।’’ ডিজিটাল সৈনিকদের প্রতি অভিষেকের নির্দেশ, ‘‘বিজেপির পেজে ঢুকে ওঁদের আক্রমণ করতে হবে। তথ্য-পরিসংখ্যান দিয়ে ওঁদের অপপ্রচারের জবাব দিয়ে আসতে হবে।’’